《拟古 其一》
元代·余阙

昔在西京日，纵观质前闻。皇皇九衢里，列第起朱门。

借问所居谁，丞相大将军。平明事游谒，车马若云屯。

芍药调羹鼎，狒狖铸酒樽。颂声美东鲁，逸奏出西秦。

回风薄兰气，十里扬清芬。东家有狂生，容颜若中人。

谬言拟宣尼，幽思切玄文。著书空自苦，名宦乃不振。

悠悠千载下，安有扬子云。

作者简介：（1303—1358）元庐州人，字廷心，一字天心，先世为唐兀氏。顺帝元统元年进士，授同知泗州事，为政严明，宿吏皆惮之。入为中书刑部主事，以忤权贵，弃官归。寻以修辽、金、宋三史，召为翰林修撰。至正十二年，任淮西副使、佥都元帅府事，守安庆，御来犯军，升江淮行省参知政事、拜淮南行省左丞。十七年十月，为陈友谅、赵普胜军包围。次年正月，城陷，自刭。谥忠宣。为文有气魄。有《青阳集》。